หุ้นดาวโจนส์ปิดร่วง 111.66 จุด
ดัชนีดาวโจนส์ตลาดหุ้นนิวยอร์กปิดร่วงลง111.66 จุดที่ 14,550.35 จุด นักลงทุนผิดหวังต่อรายงานข้อมูลเศรษฐกิจของสหรัฐ
4 เม.ย. 2556

ดัชนีดาวโจนส์ตลาดหุ้นนิวยอร์กปิดร่วงลง111.66 จุดที่ 14,550.35 จุด นักลงทุนผิดหวังต่อรายงานข้อมูลเศรษฐกิจของสหรัฐ
ดัชนีเฉลี่ยอุตสาหกรรมดาวโจนส์ร่วงลง 111.66 จุด หรือ 0.76% ปิดที่ 14,550.35 จุด ดัชนี S&amp;P 500 ลดลง 16.56 จุด หรือ 1.05% ปิดที่ 1,553.69 จุด และดัชนี Nasdaq ลดลง 36.26 จุด หรือ 1.11% ปิดที่ 3,218.60 จุด
ตลาดหุ้นนิวยอร์กได้รับแรงกดดันจากข้อมูลเศรษฐกิจที่อ่อนแอของสหรัฐ โดยเมื่อช่วงค่ำวานนี้ตามเวลาไทย ADP ซึ่งเป็นบริษัทวิจัยตลาดแรงงานในสหรัฐ เปิดเผยว่า ภาคเอกชนทั่วสหรัฐมีการจ้างงานเพิ่มขึ้น 158,000 ตำแหน่งในเดือนมี.ค. ซึ่งต่ำกว่าที่นักวิเคราะห์ส่วนใหญ่คาดการณ์ว่าจะเพิ่มขึ้นราว 190,000-200,000 ตำแหน่ง
ความอ่อนแอของตัวเลขจ้างงานภาคเอกชนทำให้นักลงทุนจับตาดูกระทรวงแรงงานสหรัฐซึ่งจะเปิดเผยตัวเลขการจ้างงานนอกภาคเกษตรเดือนมี.ค.ในวันศุกร์นี้ โดยนักวิเคราะห์จำนวนหนึ่งคาดว่าตัวเลขจ้างงานจะเพิ่มขึ้น 200,000 ตำแหน่ง และคาดว่าอัตราว่างงานจะทรงตัวที่ 7.7%